Jessye Norman

Jessye Norman (15. september 1945 - 30. september 2019) var en amerikansk operasanger (sopran). Basisrepertoaret hennes bestod av operaer og romantiske sanger (Lieder), men hun har også tolket spirituals og jazz, og ble tildelt fem Grammy Awards i løpet av sin karriere.

Biografi

Liv og virke 
Norman hadde et stemmeregister som var velegnet til dramatiske sopranroller, men hun begrenset seg ikke til slike oppgaver. Hun leverte fabelaktige rolleprestasjoner på operascener over hele verden og var like uovertruffen som solist på konsertscener. Det globale operapublikummet forbandt henne med roller som Beethovens «Leonore», Wagners «Sieglinde» og «Kundry»,  Berlioz' «Cassandre» og «Didon», og Bartóks «Judith». New York Times' musikkanmelder Edward Rothstein beskrev stemmen hennes som et «en praktvilla fylt med lyd» («a grand mansion of sound»), og fortsatte: «den har enorme dimensjoner, som strekker seg bakover og oppover. Den åpner mot uventede utsikter. Den inneholder solfylte rom, smale passasjer, grottesaler» («"it has enormous dimensions, reaching backward and upward. It opens onto unexpected vistas. It contains sunlit rooms, narrow passageways, cavernous halls»).

Jessye Norman tok sangutdannelse ved Howard University, The Peabody Institute og University of Michigan. Karrieren begynte i Europa, hvor hun vant ARD International Music Competition i München i 1968. Denne førstepremien innebar at hun fikk kontrakt med Deutsche Oper Berlin. Hun debuterte på operascenen som «Elisabeth» i Wagners Tannhäuser, og deretter opptrådte hun i hovedrollen i Verdis «Aida» på La Scala i Milano. Den første gangen hun stod på operascenen i USA var i 1982, da hun hadde kontrakt med Opera Company of Philadelphia. Da sang hun rollen som «Jocasta» i Stravinskijs Oedipus rex, og «Dido» i Purcells Dido and Aeneas. Videre i karrieren opptrådte hun med mange andre operakompanier, deriblant Metropolitan Opera, Lyric Opera of Chicago, Pariseroperaen og Royal Opera House i London. Da Ronald Reagan avla presidenteden for annen gang (etter å ha blitt gjenvalgt for fire nye år), var Jessye Norman en av musikerne som opptrådte. Hun stod også på scenen da britene feiret dronning Elizabeth IIs 60-årsdag i 1986, og på festforestillingen den 14. juli 1989 som markerte 200-årsjubileet for den franske revolusjonen, var det Jessye Norman som sang den franske nasjonalsangen Marseillaisen. Hun opptrådte også under åpningen av sommer-OL 1996 i Atlanta, og under seremonien da Bill Clinton avla presidenteden før han tok fatt på sin andre presidentperiode i 1997.

Plateinnspillinger og hedersbevisninger 
Norman spilte inn en rekke plater, med musikk av blant andre Franz Schubert, Johannes Brahms, Richard Strauss, Gustav Mahler, Ernest Chausson og Francis Poulenc. I 1984 ble hun tildelt «Grammy Award for Best Classical Vocal Solo»; senere mottok hun ytterligere fire Grammy Awards. Hun ble utnevnt til æresdoktor ved flere universiteter og mottok en rekke andre hedersbevisninger. Dessuten ble hun tildelt en Grammy Lifetime Achievement Award, USAs hedersbevisning National Medal of Arts og den franske Æreslegionen. Videre ble hun opptatt som medlem av Storbritannias Royal Academy of Music. I 1990 utnevnte FNs generalsekretær Javier Pérez de Cuéllar henn til æresambassadør i FN.

Selvbiografi 
Den 6. mai 2014 publiserte Houghton Mifflin Harcourt Normans memoar, Stand Up Straight and Sing!

Død og minnesmarkeringer 
Jessye Norman pådro seg en ryggmargsskade i 2015. Hun døde på sykehuset Mount Sinai Morningside på Manhattan den 30. september 2019, 74 år gammel. Hun ble begravet fra fødebyen Augusta i Georgia. Skuespilleren Laurence Fishburne var blant dem som holdt minneord under bisettelsen.

Til minne om Jessye Norman ble det arrangert en gallaforestilling i Metropolitan Opera House i New York City den 24. november 2019.

Priser og utmerkelser (utvalg) 

 1982: Gramophone Award for hennes innspilling av Strauss' Vier letzte Lieder
 1984: Commandeur de l'ordre des Arts et des Lettres (Frankrike)
 1987: Medlem av Royal Academy of Music
 1988: Grammy Award for beste operainnspilling for "Wagner: Lohengrin"
 1989: Grammy Award for beste operainnspilling for "Wagner: Die Walküre"
 1989: Æreslegionen (Frankrike)
 1990: FNs æresambassadør av FNs generalsekretær Javier Pérez de Cuéllar
 1997: Kennedy Center Honors
 1998: Grammy Award for beste operainnspilling for "Bartók: Ridder Blåskjeggs borg"
 1999: Georgia Music Hall of Fame
 2002: American Classical Music Hall of Fame
 2006: Grammy Lifetime Achievement Award
 2006: Edison Award (Oeuvreprijs)
 2009: National Medal of Arts, utdelt av president Barack Obama i en seremoni i Det hvite hus i februar 2010
 2015: Wolf Prize in Arts (med Murray Perahia)
 2018: 12. Glenn Gould Prize fra Glenn Gould Foundation
 2018: Royal Philharmonic Society Gold Medal

Norman mottok æresdoktorater fra mer enn 30 høyskoler, universiteter og konservatorier, inkludert Howard University (1982), Boston Conservatory of Music (1984), Harvard (1988), University of Cambridge (1989), Yale (1990), Oxford (2015) og New England Conservatory of Music, Boston (2019).

Roller

Opera 
De operatiske rollene Norman fremførte var blant annet:

 Aida, Aida (Verdi)
 Alceste, Alceste (Gluck)
 Antonia, Les contes d'Hoffmann (Offenbach)
 Ariadne, Ariadne auf Naxos (Richard Strauss)
 Armida, Armida (Haydn)
 Arminda, Die Gärtnerin aus Liebe (Mozart)
 Carmen, Carmen (Bizet)
 Cassandre og Didon, Les Troyens (Berlioz)
 Grevinne Almaviva, Le nozze di Figaro (Mozart)
 Deborah, Deborah (Handel)
 Dido, Dido and Aeneas (Purcell)
 Donna Elvira, Don Giovanni (Mozart)
 Elisabeth, Tannhäuser (Wagner)
 Elle, La voix humaine (Poulenc)
 Elsa, Lohengrin (Wagner)
 Euryanthe, Euryanthe (Weber)
 Giulietta, Les contes d'Hoffmann (Offenbach)
 Hélène, La belle Hélène (Offenbach)
 Idamante, Idomeneo (Mozart)
 Isolde, Tristan und Isolde (Wagner) (Akt 2 i konsert)
 Jocasta, Oedipus rex (Stravinskij)
 Judith, Ridder Blåskjeggs borg (Bartók)
 Kundry, Parsifal (Wagner)
 Giulietta di Kelbar, Un giorno di regno (Verdi)
 Leonore, Fidelio (Beethoven)
 Madame Lidoine, Dialogues of the Carmelites (Poulenc)
 Marguerite, La damnation de Faust (Berlioz)
 Medora, Il corsaro (Verdi)
 Pénélope, Pénélope (Fauré)
 Phedra, Hippolyte et Aricie (Rameau)
 Rosina, La vera costanza (Haydn)
 Salome, Salome (R. Strauss)
 Salome, Hérodiade (Massenet)
 Santuzza, Cavalleria rusticana (Mascagni)
 Sélica, L'Africaine (Meyerbeer)
 Sieglinde, Die Walküre (Wagner)
 Tredje norne, Götterdämmerung (Wagner)
 Kvinne, Erwartung (Schoenberg)

Symfoni og Lieder 

 (Berlioz) Les nuits d'été
 (Berlioz) Roméo et Juliette
 (Brahms) Alto Rhapsody
 (Mahler) Das Lied von der Erde
 (Mahler) Des Knaben Wunderhorn
 (Mahler) Lieder eines fahrenden Gesellen
 (Mahler) Kindertotenlieder
 (Mahler) Symfoni nr. 2 
 (Mahler) Symfoni nr. 3
 (Ravel) Shéhérazade
 (Schoenberg) Gurre-Lieder
 (R. Strauss) Vier letzte Lieder
 (Tippett) A Child of Our Time

Referanser

Eksterne lenker 
 
 
 
  Jessye Norman Biography and Interview on American Academy of Achievement
  Jessye Norman (Soprano) hos Bach Cantatas 

Operasangere fra USA
Personer fra Augusta i Georgia
Sopraner
Grammy Award-vinnere
Æreslegionen